Franz Beckenbauer

Franz Anton Beckenbauer (født 11. september 1945 i München) er en tysk tidligere fotballspiller. Han har vunnet VM både som spiller og trener. Beckenbauer, som gikk under navnet der Kaiser («Keiseren»), spilte for FC Bayern München og debuterte på landslaget mot Sverige i 1965. Den unge Beckenbauer ble raskt en stjernespiller, og utmerket seg i VM i fotball 1966 i England, da Vest-Tyskland fikk sølv.
Etter å ha vært midtbanespiller utviklet Beckenbauer en ny rolle, liberoen, en posisjon hvor han ble verdenskjent. Liberoen (den frie mannen) lå gjerne bak forsvaret som en ekstra midtstopper så lenge motstanderen angrep. Straks hans eget lag fikk ballen, styrte han sitt eget lags angrepsspill. Beckenbauer utførte disse oppgavene med stor eleganse.
I 1972 var Beckenbauer lagkaptein da Vest-Tyskland ble europamester, og siden vant VM i fotball 1974 på hjemmebane i Beckenbauers hjemby München.
I Bayern München høstet Beckenbauer en rekke seire. Laget vant blant annet serievinnercupen tre år på rad (1974–1976) og flere liga- og cupmesterskap. Mot slutten av karrieren flyttet Beckenbauer til USA, der han spilte for New York Cosmos, men gjorde comeback i Bundesliga for Hamburger SV i 1980. Beckenbauer la opp som spiller i 1982.
I 1984 ble Beckenbauer landslagstrener, og ledet laget til finalen i VM i fotball 1986, der det tapte for Argentina, og vant VM i fotball 1990 etter å ha slått Argentina 1-0 i finalen. Etter VM-seieren gikk Beckenbauer av som landslagssjef. Beckenbauer, Mário Zagallo og Didier Deschamps er de eneste som har vunnet VM i fotball både som spiller og som landslagssjef. 
I 1994 ble Beckenbauer president i Bayern München, og han hadde en ledende rolle da Tyskland fikk tildelt VM i fotball 2006.
Beckenbauer har fremdeles en sentral rolle innen tysk fotball som leder, men også som kommentator. Han blir av mange betraktet som Tysklands beste fotballspiller gjennom tidene.
Beckenbauer har vært gift tre ganger og har fem barn. Ett av dem, Stephan, har også vært profesjonell fotballspiller, men døde av hjertesvulst 31. juli 2015.


== Klubber ==
FC Bayern München (1958–1977)
New York Cosmos (1977–1980)
Hamburger SV (1980–1982)
New York Cosmos (1983)


== FIFA-serien ==

På FIFA 07 FIFA 08 FIFA 09 FIFA 10 og FIFA 11 var han med på laget Classic XI. Der er blant annet Zico, Rudi Völler, Eric Cantona, Thomas Ravelli og Abedi Pele.
Han er en del av "Legends" på Ultimate Team (kun for Xbox 360 og Xbox One) i FIFA 15 og FIFA 16.


== Meritter ==
103 A-landskamper (14 mål)
19 VM-kamper (1966, 1970, 1974)
VM-gull 1974, sølv 1966, bronse 1970
EM-gull 1972, sølv 1976
Serievinnercupen: 1974, 1975, 1976
Cupvinnercupen: 1967
Tysk mester: 1969, 1972, 1973, 1974, 1983
Årets spiller i Tyskland: 1966, 1968, 1974, 1976


== Referanser ==


== Eksterne lenker ==
(de) Offisielt nettsted 
(en) Franz Beckenbauer – kategori av bilder, video eller lyd på Commons 
(en) Franz Beckenbauer – galleri av bilder, video eller lyd på Commons 
(en) Franz Beckenbauer på Internet Movie Database 
(en) Franz Beckenbauer hos The Movie Database 
(en) Franz Beckenbauer på Discogs 
(en) Franz Beckenbauer på MusicBrainz 
(de) Franz Beckenbauer – Munzinger Sportsarchiv 
(en) Franz Beckenbauer – FIFA 
(en) Franz Beckenbauer – UEFA 
(en) Franz Beckenbauer – Transfermarkt 
(en) Franz Beckenbauer – Transfermarkt (manager) 
(en) Franz Beckenbauer – national-football-teams.com 
(en) Franz Beckenbauer – WorldFootball.net 
(en) Franz Beckenbauer – FootballDatabase.eu 
(de) Franz Beckenbauer – fussballdaten.de 
(en) Franz Beckenbauer – Soccerway 
Franz Beckenbauer på Twitter 
Franz Beckenbauer på Facebook